钦定古今图书集成/方舆汇编/职方典/第1238卷 > 《新宁县石城记》李东阳
## 钦定古今图书集成/方舆汇编/职方典/第1238卷 > 《新宁县石城记》李东阳

新宁，古夫彝地也。盖自宋绍兴间，平杨再兴之乱，始
即金城村为新宁县，隶武冈军。元时兵毁，洪武初始
复为县，隶宝庆府。正统己巳，峒人杨文伯复乱，总戎
李公震平之，其地久不治。景泰辛未，知县唐荣奏徙
治于旧县西二里许，筑土为城，城且坏。成化庚寅，右
副都御史吴公奉命南巡，湖广按察佥事郁公文博
议，以为修石城便。吴公曰：“然，吾志也。”遂下有司。宝庆
知府谢侯省状，其民寡，贫不克事，宜勿修便。吴公曰：
“然，吾不以烦民。”取其在官者五十人，乃罚赃为费，摘
戍为役，命都指挥同知刘侯斌董厥事，长沙卫千户
陈刚、邵阳县主簿汪玉分理之。辇石伐木，薙冗除秽，
消突补罅，墉而扃之，既固且完。凡为围若干里，为崇
若干丈，经始于是年冬十一月，越明年秋八月成。维
时论者，以为兴举废坠者，监司之职也；爱节民力，督
率成功者，守牧之事也。兼采群策，左右而麾指，恩令
偕行，情法并用，各得其所者，大臣之能也。佥宪之议，
微都宪莫能庸；太守之志，微都宪莫能成。揆厥伟功，
咸归之吴公。且公之南巡，而暑不张盖，险不御舆，夙
出而夕息。地不遗僻，郡政不弛，末节耄倪仰赖，若戴
父祖。贪官黩流，闻者股栗；猺獠服其威信，流徒悦其
抚徕，士卒乐其驱使。故兹役也，吏胥有治，民壮有守，
御侮有备；民无怨声，官无殄财，功肇于无前，患消于
未萌。使天下之郡县，咸有疆屏，何所不守？循兹成绩，
岁视时葺，由今日以及千万年，何所不至！吴公之名，
与城无穷，宜有记述，勒之金石。壬辰之夏，东阳展墓
归茶陵，获睹公之丰裁，而谢侯者实同舟，因叙兹城
本末甚悉。侯归治，则遣使请于予，予湖人也。辄先闾
巷，作为歌诗以颂公，以示于后人。其诗曰：“维郡之墟，
中有夫彝。地险且崎，溪回洞旋。椎卉为邻”，以世以年，
筑块为城。其尚可乘，居人弗宁。图初及终，伊畴之功。
噫我吴公，惟厥庶官。惴然务先，烝民再懽，石城凭凭。
谯楼鼓声。城门夜扃，圣明大熙。安不忘危，惟古之规。
维公南巡，有惠在人。兹城磷磷，亿万为期。何以永之，
责在有司。